- Rome
- <
- 3
- >

3
Mo Stuff Bout Da Jew Peopo
An Da Rules From God
1 So den, how come mo betta fo be one Jew guy? You tink da Jew guy dat get da cut skin mark stay mo spesho den da guy dass not Jew? 2 Az right! Cuz dat help um plenny. Numba one, cuz God trus da Jew guys fo take kea eryting he like fo peopo know. 3 But wat? You tink God no can do wat he tell he goin do, jus cuz had some Jew guys dat neva like trus him? 4 ✡3:4: Songs 51:4No ways! No matta erybody one bulaia, God erytime tell wass true! Jalike da Bible tell befo time,
“Da peopo goin find out
Dat wat he tell, az right.
No matta dey tell dat he do wrong,
He goin win still yet,
Cuz he no do da bad kine stuff notting.”
5 But if we do da wrong tings, an dat show erybody dat fo real kine God stay do da right tings, den wat bout dat? We goin tell God do wrong wen he punish us, o wat? (Dass how some peopo talk, you know.) 6 No ways! God no do da wrong kine stuff notting wen he punish us. Dass why he get da right fo punish da peopo inside da world wen dey do da wrong kine stuff.
7 If I go bulai, an if dat show erybody fo real kine dat God tell da trut, an dat show how awesome God stay, den how come God tell da ting I wen do was bad, aah?
8 Get some bad peopo dat stay talk bad bout us an tell peopo dat we talk lidis: “Eh, we go do bad kine stuff, so den eryting goin come good!” You know, God goin do da right ting wen he punish da peopo dat tink lidat!
No Mo Nobody Dat Do
Da Right Ting Erytime
(Songs 5:9; 14:1-3; 36:1; 53:1-3; 140:3; 143:2; Smart Guys 1:6; Teacha 7:20; Isaiah 59:7-8)
9 So wat, den? You tink us Jew guys mo betta den dem? No way! Cuz I awready show you guys dat da bad kine stuff get powa ova erybody, da Jew guys an da ones dass not Jew guys. 10 ✡3:10: Songs 14:1-3; 53:1-3Jalike da Bible befo time tell,
“No mo nobody dat do da right ting erytime.
No mo even one guy!
11 No mo nobody dat undastan,
No mo nobody dat try fo know God!
12 Nobody eva do how dey suppose to do.
Poho, erybody come!
No mo nobody do good tings,
No mo even one guy!
13 ✡3:13 a: Songs 5:9; b: Songs 140:3Dea mout real haunas jalike one open grave.
Dey bulai wit dea mout.
Da poison come from inside dea mout,
Jalike one snake.
14 ✡3:14: Songs 10:7Wit dea mout
Dey erytime talk bad fo hurt somebody,
Cuz az how dey stay inside.
15 ✡3:15: Isa 59:7-8Dey move fas
Fo kill somebody.
16 Ery place dey go,
Dey like bus up eryting,
An make big trouble fo peopo.
17 Dey donno how fo make good wit odda peopo,
Fo make dem come so notting bodda dem.
18 ✡3:18: Songs 36:1Dey no mo respeck fo God notting.”
19 We know eryting wat da Rules From God tell, fo da peopo dat get da Rules ova dem. Dass why no can make excuse wit God. An bumbye erybody all ova da world gotta go in front God da Judge fo show dey all get da blame. 20 ✡3:20: Songs 143:2; Gal 2:16Dass why no mo nobody dat can tell dat dey get um right wit God, jus cuz dey wen do eryting da Rules From God tell um fo do. Da Rules From God ony show dat us guys wen do bad kine stuff.
Wen We Trus God,
He Make Us Get Um Right Wit Him
21 Now us guys know how God plan um fo us get um right wit him. Can get um right wit him, but not cuz a da Rules From God. Da Rules From God an da guys dat wen talk fo God long time befo time, dey tell all dat inside da Bible. 22 ✡3:22: Gal 2:16God wen make us come right wit him wen we go trus Jesus Christ, da Spesho Guy God Wen Sen. He do dat fo erybody dat trus him, no matta who you.
23 Cuz erybody do bad kine stuff, dass why nobody can do notting fo come awesome da way God like make dem come awesome. 24 But can get um right wit God, cuz God get one good heart an like do plenny good stuff fo peopo. God cut dem loose from da powa da bad kine stuff get ova dem, wen dey stay tight wit Jesus Christ.
25 God wen make Jesus da main guy, fo him be da sacrifice fo hemo da shame fo all da bad kine stuff erybody do. Dass if dey trus him an dey stay shua dat he wen go bleed an mahke fo dem. Dass how God show dat he make eryting come right: he let um go fo da bad kine stuff dey wen do befo time, an he hemo dea shame. 26 You know, befo time God give peopo chance fo no do bad kine stuff. Nowdays, fo show erybody dat he erytime do da right ting, he make erybody dat trus Jesus get um right wit him.
27 You tink you can talk big now, o wat? No ways! Wot?! You tell you get one Rule dat tell you get um right wit God cuz you wen do good kine stuffs? Eh, not even! Us can ony tell bout dat Rule dat tell we get um right wit God cuz we trus um.
28 So dis how stay: Anybody can get um right wit God wen dey trus him, not wen dey ony do da stuff da Rules From God tell um fo do.
29 Kay den. God, he ony fo da Jew guys, o wat? You tink he not God fo da peopo dass not Jew guys too? Fo shua, he da God fo dem too!
30 ✡3:30: Rules2 6:4; Gal 3:20Cuz ony get one God. Da guys dat get da cut skin mark fo show dey one Jew kine guy, God make dem get um right wit him cuz dey trus him. An da peopo dass not Jew guys an no mo da mark on top dem, he make dem get um right wit him cuz dey trus him too.
31 You tink dat wen we trus God, dat mean we make da Rules From God good fo notting? No ways! We make da Rules come mo solid.

- Rome
- <
- 3
- >

✡3:4 3:4: Songs 51:4

✡3:10 3:10: Songs 14:1-3; 53:1-3

✡3:13 3:13 a: Songs 5:9; b: Songs 140:3

✡3:14 3:14: Songs 10:7

✡3:15 3:15: Isa 59:7-8

✡3:18 3:18: Songs 36:1

✡3:20 3:20: Songs 143:2; Gal 2:16

✡3:22 3:22: Gal 2:16

✡3:30 3:30: Rules2 6:4; Gal 3:20

© 2020 HPBM