- Zekariah
- <
- 3
- >

3
Clean Clotheses Fo Da Main Pries Guy
1 ✡3:1 a: Ezra 5:2; b: JShow 12:10Den da angel messenja guy show me Joshua, da Main Pries Guy. Joshua stay stan in front da angel guy from Da One In Charge. An Da One Dat Stay Agains God stan by Joshua right side fo poin finga him. 2 ✡3:2: Jude 1:9Da One In Charge tell Da One Dat Stay Agains God, “Me, Da One In Charge. I tell az wrong, wat you stay do! Me, Da One In Charge. I wen pick Jerusalem. An I tell az wrong, wat you stay do! Dis guy Joshua, he jalike one stick dat stay burn, an somebody pull um outa da fire.”
3 Joshua get pilau kine clotheses on, standing in front da angel messenja guy. 4 Da angel guy tell da angel helpa guys dat stay stan in front him, “Take off his pilau kine clotheses.”
Den he tell Joshua, “Look, I wen take away da blame awready fo da bad kine stuff you wen do. I goin put da bestes kine clotheses fo you wear.”
5 Den I tell, “Wrap one clean cloth aroun his head, aah?” So dey give um da bestes kine clotheses fo put on, an put one clean cloth wrap aroun his head. Da angel messenja guy from Da One In Charge stay stan dea.
6 Den da angel messenja guy from Da One In Charge tell Joshua dis: 7 “Dis wat Da One In Charge, Da God Ova All Da Armies, tell: ‘If you do wat I tell you fo do, an stick wit my rules, den you goin stay in charge a my house an my open lanais. I goin let you walk wit dese guys dat stay stan hea.
8 ✡3:8: Jer 23:5; 33:15; Zek 6:12“ ‘Eh Joshua! Lissen up. You da Main Pries Guy! Yoa helpa guys dat stay sit down in front you, dey jalike signs bout da good kine tings dat goin happen bumbye. An bumbye I goin bring my worka guy hea too. He jalike da New Branch dat come out from da Root. 9 Look da jewelry stone I wen put in front Joshua. Get seven flat places on top da stone. I goin cut words on top um. An in one day I goin take away da blame from da peopo inside dis land.’ ” Az wat me, Da One In Charge, Da God Ova All Da Armies, tell.
10 ✡3:10: Micah 4:4“Dat time, all a you guys goin tell da peopo dat stay nea you fo come sit down by yoa grape plant an yoa fig tree wit you.” Dis wat Da One In Charge, Da God Ova All Da Armies, tell.

- Zekariah
- <
- 3
- >

✡3:1 3:1 a: Ezra 5:2; b: JShow 12:10

✡3:2 3:2: Jude 1:9

✡3:8 3:8: Jer 23:5; 33:15; Zek 6:12

✡3:10 3:10: Micah 4:4

© 2020 HPBM