- Smart Guys
- <
- 6
- >

6
No Tell You Goin Pay
Fo Anodda Guy Dat Owe Money
1 Eh my boy! If some guy owe somebody money,
An you make one promise
Dat you goin pay wateva dat guy owe
If he no can pay,
Even if you donno da guy,
2 Dass jalike you stay get trap
Cuz a wat you wen tell.
Cuz a yoa big mout,
Dey catch you.
3 So my boy, dis wat you gotta do,
Cuz now, dis odda guy get powa ova you, you know!
Go in front him an make jalike you notting.
Try make him let you go from da deal.
No stop till he let you go.
4 No even tink fo go sleep till you fix um!
No close yoa eye even litto bit!
5 You betta run away from da deal,
Jalike da deer run away from da hunta guy
An da bird fly away from da trap da hunta guy wen put.
Mo Betta Work Den Ony Sleep
6 Eh, you lazy buggah! Go look da ants.
See how dey do stuff,
So den you know wat fo do erytime.
7 Da ants, dey no mo leada guys,
Fo tell um wat fo do.
No mo big boss,
No mo govmen leada guys.
8 Even wen stay hot, da ants work
Fo make shua dey get food.
Wen time fo peopo harves food,
Dey bring in dea food too.
9 Eh, you lazy buggah! How long you goin sleep?
Wen you goin wake up?
10 ✡6:10: Smart 24:33-34You go sleep litto bit moa,
An litto bit mo you moemoe,
An lay back,
11 An bumbye all one time, all yoa stuff, gone,
Jalike one steala guy wen come take um.
An all one time you no mo da stuff you need,
Jalike one guy wit one knife wen jump you.
Da No Good Kine Peopo
12 Da good fo notting kine peopo, dat ony do bad kine stuff,
Dey go all ova da place an bulai peopo.
13 Dey make sign wit dea eyes,
An dea feets an dea fingas,
So dea guys know dey stay bulai somebody.
14 Eryting inside dea head, all crooked.
All da time, dey tink how fo do bad kine stuff,
An fo make peopo fight wit each odda.
15 Dass why dey all goin come wipe out one time,
An dey all goin come bus up one time,
Den dey no can come good bumbye.
Seven Tings Da One In Charge No Take
16 Get six kine tings dat Da One In Charge had it wit um.
He come sick a dat kine tings.
17 Da peopo dat ack high makamaka,
Da peopo dat erytime bulai,
Da peopo dat make peopo bleed,
Even if da peopo neva do notting to dem,
18 Peopo dat use dea head fo make one plan
Bout how fo do wrong kine tings,
Peopo dat use dea feets
Fo hurry up an go do bad kine stuff,
19 Peopo dat bulai any kine
In front da judge.
An numba seven, mo worse—
Az da kine peopo
Dat make braddahs go beef each odda.
Dass da kine peopo Da One In Charge tell “Laytas” to.
Da Tings I Teach You, Show You Wea Fo Go
20 Eh my boy! I yoa faddah,
So do da ting I stay tell you fo do,
An no foget da rules
Yoa muddah wen teach you.
21 Stick wit all dat stuff
Jalike stay inside you
An stay hang aroun yoa neck, all da time.
22 Any place you go, da tings we teach
Goin show you wea fo go.
Wen you go sleep, jalike dey goin watch you
So notting bad happen.
Wen you wake up,
Jalike da teaching stay tell you wat fo do.
23 Cuz da ting I tell you fo do,
An da rules yoa muddah teach you,
Dass jalike one small lamp,
O one light
Dat show you da way fo live fo real kine,
An show you wat you wen do wrong,
Fo you go back to da right way fo live.
No Fool Aroun If You
No Stay Married To Dem
24 I stay tell you all dis
Fo make shua you stay away from bad kine wahines,
An from any wahine dat not yoa wife,
No matta dey talk nice kine to you.
25 No go tink,
“Ho, dis wahine good looking! I like get her!”
No good if da way she look at you goin trap you.
26 Cuz da wahines dat fool aroun fo money,
Dey ony charge enuff fo buy food, dass it.
But wen da wahine dat awready get husban try come get you,
You goin lose da mos expensive ting you get—yoa life,
Dass wat she fo real kine goin do!
27 So, wat you tink? Can pick up some hot charcoals,
Throw um inside yoa clotheses,
An da clotheses no get burn?!
I no tink so!
28 If you go step on top hot charcoals,
You tink, no goin burn yoa feets, o wat?
29 Same ting if you go fool aroun wit anodda guy wife.
You touch her, garans you goin get punish!
30 Wen one guy go steal cuz he hungry,
Da peopo no make jalike him one pilau buggah, you know.
31 But wen dey catch da guy,
He gotta pay back
Seven time mo den wat he wen take,
Even if he gotta sell
Eryting inside his house.
32 But da guy dat fool aroun one wahine dat stay married,
Jalike da guy no mo one brain,
Cuz he ony stay kill himself,
An dass his fault.
33 He goin get bus up an come shame.
He goin get one bad rep from dat,
An nobody goin foget dat eva.
34 Cuz wen da husban find out,
He goin come all jealous an wild.
An wen he get mad,
He no goin hold back,
He goin geev um.
35 Da husban no goin like you tell him, “Kay den,”
No matta how much silva you give him fo no tell.
Even if you give him plenny silva
Fo try make him change his mind,
He no goin change his mind.

- Smart Guys
- <
- 6
- >

✡6:10 6:10: Smart 24:33-34

© 2020 HPBM