- Colosse
- <
- 4
- >

4
1 ✡4:1: Efes 6:9Eh, you boss guys, do wass right fo yoa worka guys, an treat um all same same. No treat one guy mo betta den da odda. You know, you guys get one Guy In Charge a you too dat stay up dea inside da sky.
How Dey Gotta Live
2 Eh, pray erytime. Wen you guys pray, tink plenny bout wat you stay tell God, an no go sleep. An erytime you pray, tell God “Mahalo plenny!” fo eryting. 3 Eh, pray fo us guys too. Go aks God fo give us chance fo tell da peopo wat he tell. Den we can tell um da stuff dat befo time was secret bout Christ. You know, I stay hea inside da prison cuz I stay tell peopo all dat kine stuff. 4 Try pray fo me fo make um easy fo peopo undastan cuz I suppose to do um lidat.
5 ✡4:5: Efes 5:16Wen you guys stay aroun peopo dat no trus God still yet, try figga firs, da way you guys ack aroun dem. Erytime you guys get chance, tell um bout Christ. 6 Weneva you guys talk, no talk any kine—talk wit aloha. An no talk ony bout da junk kine stuff. Dass jalike food dat no mo taste. Talk bout da kine good stuff. Dass jalike food dat stay ono, cuz get salt fo taste! Eh! Good fo know how fo talk to any kine guy.
Aloha To My Braddahs An Sistahs
7 ✡4:7: JGuys 20:4; 2Tim 4:12✡4:7: Efes 6:21-22Tykikus, he goin tell you guys eryting how I stay ova hea. He one good braddah, an I get plenny love an aloha fo him. He erytime kokua me. Him an me work togedda fo Da One In Charge. 8 Dass why I stay sen um by you guys, so you guys know how we stay, an he goin give you guys good kine words. 9 ✡4:9: Fil 1:10-12Onesimus, he goin go wit Tykikus too. He one braddah, an you guys can trus um. All my braddahs hea get love an aloha fo him, an he one guy from Colosse, you know. Dem two guys goin tell you guys eryting dat stay happen ova hea.
10 ✡4:10 a: JGuys 19:29; 27:2; Fil 1:24; b: JGuys 12:12, 25; 13:13; 15:37-39Aristarkus, he like tell you guys “Aloha!” He stay hea inside da prison too. Mark, dass Barnabas cousin, I wen tell you guys bout him befo time. If he come by you guys, take good kea him. 11 Jesus Justus, he stay ova hea too. Dese guys, dey da ony Jew guys dat work wit me ova hea fo help da peopo get God fo dea king. Cuz dey kokua me plenny, I stay real good inside.
12 ✡4:12: Col 1:7; Fil 1:23Epafras, da odda guy from Colosse, he like tell you guys “Aloha!” too. He one worka fo Christ Jesus. He erytime pray hard fo you guys, fo you guys come mo solid inside an know fo shua wat God like you guys fo do. 13 Eh, I tell you guys da trut bout Epafras. He one hard worka fo you guys an fo da guys inside Laodicea an Hierapolis. 14 ✡4:14 a: 2Tim 4:11; Fil 1:24; b: 2Tim 4:10; Fil 1:24Erybody get plenny love an aloha fo Luke, da docta guy. Him an Demas tell you guys “Aloha” too. 15 Tell oua braddahs an sistahs inside Laodicea “Aloha,” an tell Nymfas “Aloha” too, an all da church guys dat meet togedda her house.
16 Wen you guys pau read dis letta, give um to da church guys Laodicea side fo dem read um, an you guys, read da letta I wen sen dem.
17 ✡4:17: Fil 1:2Tell Arkippus dis: “All da work Da One In Charge tell you fo do, you betta do um now.”
18 I stay sign dis wit my hand, “Paul.” No foget, I stay inside one prison. I like God show you guys he get one good heart!

- Colosse
- <
- 4
- >

✡4:1 4:1: Efes 6:9

✡4:5 4:5: Efes 5:16

✡4:7 4:7: JGuys 20:4; 2Tim 4:12

✡4:7 4:7: Efes 6:21-22

✡4:9 4:9: Fil 1:10-12

✡4:10 4:10 a: JGuys 19:29; 27:2; Fil 1:24; b: JGuys 12:12, 25; 13:13; 15:37-39

✡4:12 4:12: Col 1:7; Fil 1:23

✡4:14 4:14 a: 2Tim 4:11; Fil 1:24; b: 2Tim 4:10; Fil 1:24

✡4:17 4:17: Fil 1:2

© 2020 HPBM