- Outa Egypt
- <
- 28
- >

28
Da Pries Guys
1 “Moses, tell yoa braddah Aaron an his boys fo come in front you:
Aaron,
His boys Nadab an Abihu,
Eleazar an Itamar,
I wen pick dem outa all da Israel peopo cuz I like dem be da pries guys fo me.
Da Spesho Clotheses Fo Da Pries Guys
2 “Make spesho kine clotheses fo yoa braddah Aaron fo show he stay spesho fo me, God. Make um real awesome kine, so erybody show him plenny respeck. 3 Get da peopo dat I awready teach how fo sew clotheses. Tell all dem fo make da spesho clotheses fo Aaron cuz he goin be spesho fo me. He goin come one pries guy. 4 Dese da kine clotheses dey gotta make:
Da ches piece,
Da ves,
Da robe,
Da shirt fo undaneat da robe, made wit small kine squares all ova,
Da pries kine hat,
Da sash.
“Dey goin make all dis kine clotheses fo Aaron, an same ting fo his boys, fo dem be pries guys fo me. 5 Da peopo dat know how fo make stuff, tell dem use gold string, blue wool string, purple wool string, red wool string, an fancy kine linen cloth fo make um.
Da Ves
6 “Make da pries kine ves wit gold, an wool string (blue, purple, an red), an fancy kine linen string, an dis az da kine work da real smart guys goin make. 7 On top da two shouldas, dey gotta put two shoulda piece dat hold togedda da front side an da back side. 8 Dey goin weave one fancy kine wais band an sew um to da ves. Dey goin weave um from da same ting—gold, an blue, purple, an red wool string, an fancy kine linen string.
9 “Take two onyx stone, an cut da names fo da twelve Israel boys on top da stones. 10 Put da names fo six a da boys on top one stone, an da names fo da odda six boys on top da odda stone. Start wit da one dat born firs, an go all da way to da one dat born las. 11 Cut da alphabets on top da stones jalike da jewel guys cut um. Den make gold frames fo da two stone. 12 Sew da frames fo da stones on top da two shoulda pieces. Dose two stones, dey fo make da pries guy no foget da Israel peopo. Cuz Aaron, erytime wen he go in front Da One In Charge, he take dea ohana names dea, on top his two shouldas, fo him no foget bout dem.
13 “Make gold frames fo da stones. 14 An make two chains outa pure gold dat you work wit da hamma, plenny small chains twis togedda jalike one thick string. Put togedda da chains an da frames wit da stones inside.
Da Ches Piece
15 “Make one ches piece fo use wen dey gotta know how fo do da right ting. Weave um outa gold, blue, purple, an red wool string, an fancy kine linen string, da same style jalike da ves. 16 Fold um in half an sew da sides fo make one small bag dass square, eight inch by eight inch. 17 Den put um on top da ches piece, one side. Put twelve fancy jewelry kine stones wit frames. Make four row, wit three stone ery row:
Firs row, put red ruby, yellow chrysolite, an green emerald.
18 Da secon row, put light blue-green turquoise, dark blue lapis lazuli, an white moonstone.
19 Da third row, put jacint, agate, an amethys,
20 Da las row, put beryl, onyx, an jasper.
Put one gold frame aroun ery stone fo hold um. 21 Ery stone, az fo one a da Israel ohanas. Cut da stone fo put dea names jalike fo make one seal, twelve name on top da twelve stone, fo da twelve Israel ohanas.
22 “On top da ches piece, make plenny small chains outa pure gold an twis um togedda jalike one thick string. 23 Make two gold rings fo da ches piece, an put um on da two top cornas. 24 Hook da two chains to da two rings in da cornas. 25 Den, hook da odda side a da two chains to da two gold frames on top da shouldas fo da ves. Let da ches piece hang down in front from da two shouldas.
26 “Make two mo gold rings, an put um on da two sides a da ches piece, da bottom side wea da ches piece meet da ves. 27 Den, make two mo gold rings. Put um on top da ves, down from da shoulda pieces, front side, nea da place wea da wais band come togedda wit da ves. 28 Tie da ches piece wit blue wool string, from da bottom ches piece rings to da rings on top da ves. Tie um so da ches piece stay right on top da fancy wais band, so no come off.
29 “Erytime Aaron go inside da Place Dat Stay Spesho Fo God, he goin carry da names fo da Israel ohanas on top his heart, cuz dey write um on top da ches piece dat dey use wen dey gotta know how fo do da right ting. Aaron goin do dis an tink bout all da Israel ohanas erytime he go in front Da One In Charge.
30 ✡28:30: Census 27:21; Rules2 33:8; Ezra 2:63; Neh 7:65“Put da Urim an da Tumim inside da ches piece da pries guy use wen he gotta know wat fo do. Erytime Aaron go in front Da One In Charge, da Urim an da Tumim goin be dea, ova his heart. So wen Aaron gotta find out wat da Israel peopo gotta do, he goin get da tings he need fo find out, right dea ova his heart, all da time.
Da Robe
31 “Make da robe dat go wit da ves ony wit da blue kine wool cloth. 32 Make one puka fo da head inside da middo a da robe, an weave extra stuff all aroun da puka, fo make um thick so no goin rip, jalike how dey make da metal kine shirt da army guys wear. 33 Fo da side nea da floor, take blue an purple an red wool string, an sew pichas dat look jalike pomagram fruits. In da middo a da fruits, put small kine gold bell, 34 so get bell, den pomagram, den bell, den pomagram, all aroun da bottom. 35 Aaron gotta wear dat wen he do his work. Da bells goin make noise wen he go inside da Real, Real Spesho Place in front Da One In Charge, an same ting wen he come outside. Wen he wear da robe, he no goin mahke.
Da Pries Kine Hat
36 “Make one small piece gold fo go on top Aaron forehead. Cut um on top da gold jalike fo one seal, fo tell ‘Spesho Fo Da One In Charge.’ 37 Tie one blue wool string an put um on da hat from da front fo da gold ting erytime stay wit da hat. 38 Wen Aaron put on da hat, da gold piece goin touch his forehead. Dass cuz maybe bumbye, da Israel peopo no do someting da right way. Den, dey goin bring presents fo God, an dey like make um spesho fo him. Da gold piece goin show dat Aaron erytime take da blame wen someting jam up. Az how Da One In Charge goin like da presents dat da peopo bring fo him.
Da Shirt An Odda Tings Fo Da Pries Guys
39 “Weave da long shirt outa fancy kine linen cloth, wit small squares all ova. Make da pries kine hat outa da linen cloth too. Da sash, weave um fo make picha all ova, kalakoa kine.
40 “Same ting fo da Aaron boys. Make one shirt an one sash fo dem, an one pries kine hat, real good looking kine, dat show dat dis az serious kine stuff dey goin do. 41 Afta you put all dis clotheses on top yoa braddah Aaron an his boys, put olive oil on top dea head fo show I wen pick dem. Make dem spesho fo me, an give dem da kuleana fo be prieses an work fo me.
42 “Make beebz outa linen cloth fo cova up dea olos, eryting from da wais to da thigh. 43 Erytime Aaron an his boys go inside da Tent Wea Dey Come Togedda Wit Me, an erytime dey come nea da altar fo do someting inside da Spesho Place, dey gotta wear dis—no good dey do someting bad an I gotta punish dem an dey mahke.
“Dass da Rule fo da Pries Guys, fo Aaron an his boys, an all da ones dat goin come from dem, foeva.”

- Outa Egypt
- <
- 28
- >

✡28:30 28:30: Census 27:21; Rules2 33:8; Ezra 2:63; Neh 7:65

© 2020 HPBM