- Jesus Show
- <
- 8
- >

8
Da Bebe Sheep Guy Open
Da Numba Seven Seal
1 Wen da Bebe Sheep Guy open da numba seven seal, no mo noise inside da sky fo bout half hour. 2 Den I see da seven angel guys dat stan in front God all da time, an he give um seven trumpet.
3 ✡8:3 a: Amos 9:1; b: Outa 30:1, 3Anodda angel guy come an stan in front da altar place. He get one gold pan fo burn incense. He get plenny incense fo put togedda wit all da prayers from da peopo dat stay spesho fo God. He put da incense on top da gold kine altar in front God throne, fo give um to him. 4 Da smoke from da incense dat stay burn, go up to God from da pan dat da angel guy stay hold. An all da prayers from da peopo dat stay spesho fo God go up to God too, wit da smoke. 5 ✡8:5 a: Pries 16:12; Ezek 10:2; b: Outa 19:16; JShow 11:19; 16:18Den da angel guy take da incense pan, fill um up wit da red hot coals an da fire from da altar, an throw um all down on top da groun. Den get thunda an big noise, da lightning flash, an da earth shake.
Da Seven Trumpet:
Da Numba One Trumpet
6 Den da seven angel guys dat get seven trumpet get ready fo blow um.
7 ✡8:7: Outa 9:23-25; Ezek 38:22Da firs angel guy blow his trumpet. An get hail an fire dat stay mix wit blood, come down real hard on top da earth. An thirty percent a da earth an da trees, an all da grass burn up!
Da Numba Two Trumpet
8 Da numba two angel guy blow his trumpet. Den someting dat look jalike one big mountain dat stay burn fall down inside da ocean. An thirty percent a da ocean watta come blood. 9 Thirty percent a da tings dat live inside da ocean, dey all mahke. An thirty percent a all kine boats come all bus up.
Da Numba Three Trumpet
10 ✡8:10: Isa 14:12Den da numba three angel guy blow his trumpet. An one big star dat stay burn jalike one torch, fall down from da sky on top thirty percent a da rivas an da pukas fo watta. 11 ✡8:11: Jer 9:15Da star, dey call um “Bitta Taste.” Thirty percent all da watta come bitta, an plenny peopo drink um an mahke, cuz da watta come bitta.
Da Numba Four Trumpet
12 ✡8:12: Isa 13:10; Ezek 32:7; Joel 2:10, 31; 3:15Da numba four angel guy blow his trumpet, an someting hit thirty percent a da sun, thirty percent a da moon, an thirty percent a da stars, an dey come dark. Da day time, thirty percent mo dark, an da nite time, thirty percent mo dark.
13 Den, jalike one dream, I look an hear one eagle dat stay fly high in da sky. An wit one loud voice he tell, “Horraz! Horraz! Horraz! Goin be real bad fo erybody dat stay alive on top da earth wen da odda three angel guys goin blow dea trumpet!”

- Jesus Show
- <
- 8
- >

✡8:3 8:3 a: Amos 9:1; b: Outa 30:1, 3

✡8:5 8:5 a: Pries 16:12; Ezek 10:2; b: Outa 19:16; JShow 11:19; 16:18

✡8:7 8:7: Outa 9:23-25; Ezek 38:22

✡8:10 8:10: Isa 14:12

✡8:11 8:11: Jer 9:15

✡8:12 8:12: Isa 13:10; Ezek 32:7; Joel 2:10, 31; 3:15

© 2020 HPBM