- Songs
- <
- 136
- >

136
“Mahalo!” To Da One In Charge
1 ✡136:1: 1Rec 16:34; 2Rec 5:13; 7:3; Ezra 3:11; Songs 100:5; 106:1; 107:1; 118:1; Jer 33:11All you guys! Tell good tings
Bout Da One In Charge, cuz he good,
Cuz he stay tight wit his peopo foeva!
2 From all da odda gods,
God, he da importan one.
So tell good tings
Bout Da One In Charge,
Cuz he stay tight wit his peopo foeva!
3 From all da bosses,
He da Boss dat get da powa.
So tell good tings
Bout Da One In Charge,
Cuz he stay tight wit his peopo foeva!
Da One In Charge
Make Da World An Da Sky
4 Da One In Charge, he da ony one
Dat do big an awesome kine tings,
Cuz he stay tight wit his peopo foeva!
5 ✡136:5: Start 1:1Cuz he erytime undastan wat fo do,
Dass how he wen make da sky,
Cuz he stay tight wit his peopo foeva!
6 ✡136:6: Start 1:2He wen spread out da groun
Mo high den da watta,
Cuz he stay tight wit his peopo foeva!
7 ✡136:7: Start 1:16Da One In Charge, he da one
Dat wen make da big lights in da sky,
Cuz he stay tight wit his peopo foeva!
8 He put da sun in charge a da day time,
Cuz he stay tight wit his peopo foeva!
9 He put da moon an stars
In charge a da nite time,
Cuz he stay tight wit his peopo foeva!
Da One In Charge
Get His Peopo Outa Egypt
10 ✡136:10: Outa 12:29Da One In Charge, he wen kill
Da numba one boys fo da Egypt peopo,
Cuz he stay tight wit his peopo foeva!
11 ✡136:11: Outa 12:51Same time, he da One
Dat wen pull out da Israel peopo
From da Egypt peopo,
Cuz he stay tight wit his peopo foeva!
12 He wen use his powa
From his strong arm
Fo do all dat,
Cuz he stay tight wit his peopo foeva!
13 ✡136:13: Outa 14:21-29Da One In Charge,
He wen split da Red Sea,
Cuz he stay tight wit his peopo foeva!
14 He wen make da Israel peopo go
Right thru da middo,
Cuz he stay tight wit his peopo foeva!
15 He wen wipe out da Pharaoh guy
An his army guys inside da Red Sea,
Cuz he stay tight wit his peopo foeva!
Da One In Charge
Wen Take His Peopo To Dea Land
16 Da One In Charge,
He wen take his peopo
Thru da boonies wea nobody live,
Cuz he stay tight wit his peopo foeva!
17 Da One In Charge, he da one
Dat wen wack big kings,
Cuz he stay tight wit his peopo foeva!
18 He wen kill kings dat get plenny powa,
Cuz he stay tight wit his peopo foeva!
19 ✡136:19: Census 21:21-30One a dem, Sihon,
Da king fo da Amor peopo,
Cuz he stay tight wit his peopo foeva!
20 ✡136:20: Census 21:31-35He wen kill anodda one, Og,
Da king fo da Bashan peopo,
Cuz he stay tight wit his peopo foeva!
21 He wen take dea land
An give um to da Israel peopo,
Cuz he stay tight wit his peopo foeva!
22 Da land wen come da property
Fo us Israel peopo,
Cuz us his worka guys,
Cuz he stay tight wit his peopo foeva!
Da One In Charge Take Kea His Peopo
23 Us was nobody, but Da One In Charge
Neva foget us guys,
Cuz he stay tight wit his peopo foeva!
24 He wen get us outa trouble
From da ones dat stay agains us,
Cuz he stay tight wit his peopo foeva!
25 Da One In Charge, he da One give food
To eryting dat stay alive,
Cuz he stay tight wit his peopo foeva!
26 Tell good tings
Bout da God dat stay in da sky,
Cuz he stay tight wit his peopo foeva!

- Songs
- <
- 136
- >

✡136:1 136:1: 1Rec 16:34; 2Rec 5:13; 7:3; Ezra 3:11; Songs 100:5; 106:1; 107:1; 118:1; Jer 33:11

✡136:5 136:5: Start 1:1

✡136:6 136:6: Start 1:2

✡136:7 136:7: Start 1:16

✡136:10 136:10: Outa 12:29

✡136:11 136:11: Outa 12:51

✡136:13 136:13: Outa 14:21-29

✡136:19 136:19: Census 21:21-30

✡136:20 136:20: Census 21:31-35

© 2020 HPBM